TU พุ่ง 3% นิวไฮรอบ 10 เดือน โบรกฯเชียร์ซื้อเป้า 21 บ. ชูหุ้นท็อปพิค พ่วงเทคนิคขาขึ้น
TU พุ่ง 3% นิวไฮรอบ 10 เดือน โบรกฯเชียร์ซื้อเป้า 21 บ. ชูหุ้นท็อปพิค พ่วงเทคนิคขาขึ้น ล่าสุด ณ เวลา 10.38 น. อยู่ที่ 19.10 บาท บวก 0.60 บาท หรือ 3.24% สูงสุดที่ 19.20 บาท ต่ำสุดที่ 18.40 บาท ด้วยมูลค่าซื้อขาย 235.58 ล้านบาท
30 ม.ค. 2562

ผู้สื่อข่าวรายงานว่า ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ล่าสุด ณ เวลา 10.38 น. อยู่ที่ 19.10 บาท บวก 0.60 บาท หรือ 3.24% สูงสุดที่ 19.20 บาท ต่ำสุดที่ 18.40 บาท ด้วยมูลค่าซื้อขาย 235.58 ล้านบาท

ทั้งนี้ ราคาหุ้น TU ปรับตัวขึ้นสูงสุดในรอบ 10 เดือน นับตั้งแต่ราคาหุ้นอยู่ที่ระดับ 19.20 บาท เมื่อวันที่ 27 มี.ค.2561
ด้าน บล.เอเชีย เวลท์ ระบุในบทวิเคราะห์ (30 ม.ค.) แนะนำ “ซื้อ” หุ้น TU ประเมินราคาเป้าหมาย 21 บาทต่อหุ้น และมองว่าเป็นหุ้นเด่นวันนี้ โดยคาด TU มีกำไรจากการดำเนินงานปกติในไตรมาส 4/61 ประมาณ 1,423 ล้านบาท (โต 165% เทียบจากปีก่อน) จากปริมาณขายปลาทูน่ากระป๋องในไตรมาส 4/61 ที่ปรับตัวดีขึ้นประมาณ 5% เทียบจากปีก่อน ประกอบกับต้นทุนปลาทูน่าลดลงประมาณ 30% เทียบจากปีก่อน
ขณะเดียวกันยังมองแนวโน้มปีจะฟื้นตัวโดดเด่น หนุนโดยการปรับราคาสินค้าขึ้น และต้นทุนปลาทูน่าที่เริ่มมีเสถียรภาพรวมทั้งการควบคุมค่าใช้จ่ายในการขายและบริหารอย่างเข้มงวด  ซึ่งบล.เอเชีย เวลท์ ชอบ TU จากผลประกอบการที่มีแนวโน้มฟื้นตัว (Turnaround) แข็งแกร่ง และเลือกเป็น Top Pick ของกลุ่มเกษตรและอุตสาหกรรมอาหาร
ด้าน Price Pattern ของ TU กำลังจะเปลี่ยนแนวโน้มหลักเป็นแนวโน้มขาขึ้น (Uptrend) หากสามารถปิดตลาดรายเดือนได้เหนือ 17.60 บาท ซึ่งจะทำให้กลับมาเกิด Monthly Buy Signal ครั้งใหม่
โดยปัจจุบัน Price Pattern ของ TU ยังมีความแข็งแกร่งทั้งในระยะสั้นและระยะกลางจากการเกิดทั้ง Daily &amp; Weekly Buy Signal เมื่อพิจารณา Price Pattern ของ TU มีเป้าหมายถัดไปอยู่ที่ 19.20 บาท และ 20.20 บาท ตามลำดับ ทั้งนี้จุด Stop Loss ระยะสั้นสำหรับ TU อยู่ที่ 18.10 บาท  (Resistance: 18.60, 18.70, 18.90; Support: 18.40, 18.20, 18.10)